Rådets resolution

af 18. november 1999

om fremme af mental sundhed

(2000/C 86/01)

RÅDET FOR DEN EUROPÆISKE UNION,

1. SOM MINDER OM Rådets resolution af 2. juni 1994 om Fællesskabets indsats til fremme af folkesundheden(1), hvoraf det fremgik, at psykiske sygdomme, der tegner sig for en meget stor del af sygdomstilfældene og de samlede sundhedsudgifter, omgående må undersøges, således at det kan bestemmes, hvad og hvor meget der skal gøres på EF-plan for at støtte medlemsstaternes indsats på området;

2. SOM MINDER OM Kommissionens meddelelse af 16. april 1998 om udviklingen i folkesundhedspolitikken i Det Europæiske Fællesskab, hvor mental sundhed blev udpeget som et område, der skal tages hensyn til i Fællesskabets fremtidige indsats inden for folkesundhed;

3. SOM MINDER OM Rådets konklusioner af 26. november 1998 om Fællesskabets fremtidige indsats inden for folkesundhed(2), hvori det nævnes, at de største fordele for EU-borgernes sundhed kan forventes opnået ved at koncentrere fællesskabsindsatsen om blandt andet at mindske den dødelighed og sygelighed, som er relateret til generelle levevilkår og livsstil, både med hensyn til fysiske og mentale aspekter;

4. SOM NOTERER SIG Europa-Parlamentets beslutning af 9. marts 1999 om Kommissionens rapport om sundhedssituationen for kvinder i Den Europæiske Union, hvori Kommissionen opfordres til at forbedre de for tiden begrænsede data vedrørende psykisk sundhed og sygdom i Unionen og skabe forståelse for effektiv behandling af depressive syndromer;

5. SOM NOTERER SIG det fælles møde for Verdenssundhedsorganisationen/Europa-Kommissionen om "Balancing mental health promotion and mental health care" ("Ligevægt mellem fremme af mental sundhed og mental sundhedspleje"), der fandt sted i Bruxelles den 22.-24. april 1999, samt konklusionerne fra mødet med titlen "There is no health without mental health" ("Ingen sundhed uden mental sundhed");

6. SOM UDTRYKKER TILFREDSHED MED den europæiske konference om fremme af mental sundhed og social integration, der blev afholdt i Tammerfors den 11.-13. oktober 1999, og hvor der blev sat fokus på betydningen af mental sundhed og behovet for en indsats som led i Fællesskabets folkesundhedsstrategi;

7. SOM ERKENDER, at mental sundhed er en uadskillelig del af sundhedsspørgsmålet;

8. SOM MENER, at mental sundhed i væsentlig grad bidrager til livskvalitet, social integration og fuld deltagelse i det sociale og økonomiske liv;

9. SOM UNDERSTREGER, at mentale problemer og psykiske sygdomme er almindeligt forekommende, forårsager menneskelig lidelse og handicap, øger dødeligheden og har negative bivirkninger for medlemsstaternes økonomi;

10. SOM UNDERSTREGER, at der ofte er en sammenhæng mellem mentale sundhedsproblemer og bl.a. arbejdsløshed, social marginalisering og udstødelse, hjemløshed samt narkotika- og alkoholmisbrug;

11. SOM ERKENDER, at der findes effektive metoder til at fremme mental sundhed og forebygge mentale problemer og psykiske sygdomme;

12. SOM MENER, at der er behov for at valorisere mental sundhed og gøre den mere synlig og fremme mental trivsel især blandt børn, unge og ældre og på arbejdspladserne;

13. SOM FINDER DET VIGTIGT at have et koordineret samarbejde med Verdenssundhedsorganisationen og med andre internationale organisationer;

14. SOM ERKENDER behovet for at tage spørgsmålet om fremme af mental sundhed op i forbindelse med det øgede samarbejde med ansøgerlandene;

15. OPFORDRER MEDLEMSSTATERNE TIL

- at være tilstrækkelig opmærksomme på mental sundhed og styrke mental sundheds rolle i politikkerne

- at indsamle kvalitetsdata om mental sundhed og udveksle disse data med andre medlemsstater og Kommissionen

- at udvikle og gennemføre aktioner til fremme af mental sundhed og forebyggelse af psykiske sygdomme samt fremme udveksling af bedste praksis og fælles projekter med andre medlemsstater

- at stimulere og støtte forskning i mental sundhed og fremme heraf, også ved at udnytte de muligheder, som foreligger inden for femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998-2002), som er vedtaget ved Europa-Paramentets og Rådets afgørelse nr. 182/1999/EF(3),

16. OPFORDRER KOMMISSIONEN TIL

- at overveje at integrere aktiviteter over temaet mental sundhed i det fremtidige handlingsprogram for folkesundhed, f.eks. i form af udveksling af information og god praksis samt etablering af netværk

- inden for rammerne af Fællesskabets sundhedsovervågningssystem at udvikle og gennemføre foranstaltninger, der vedrører mental sundhed, og at forelægge en rapport om mental sundhed

- at analysere virkningen af Fællesskabets aktioner på mental sundhed, f.eks. inden for undervisning, ungdomspolitik, sociale anliggender og beskæftigelse

- i samråd med medlemsstaterne at overveje behovet for at udarbejde et forslag til en rådshenstilling om fremme af mental sundhed.

(1) EFT C 165 af 17.6.1994, s. 1.

(2) EFT C 390 af 15.12.1998, s. 1.

(3) EFT L 26 af 1.2.1999, s. 1.